als_Latn dik_Latn sag_Latn
Viti 2001 ishte një vit jubile për kinematografinë e animuar perëndimore, pa përfshirë atë lindore (që vazhdon të jetë një botë paralele në këtë drejtim). Në çmimet e dhëna nga Academy of Motion Picture Arts and Sciences (çmimet Oscar), të themeluar që prej vitit 1929, u shtua kategoria e Best Animated Feature. Në atë vit, çmimi i sapo krijuar iu dha filmit “Shrek” i kompanisë Dream Works. Një këputje e ‘sundimit’ shumë vjeçar të Disney-it, por pa u shijuar gjatë prej Dream Works, sepse supremacia në këtë kategori do ishte në vazhdim e kompanisë Pixar.
Gjithashtu ai vit kapërcim mijëvjeçarësh do të shënonte një thyerje mendësie për këtë lloj kinematografie. Deri asokohe kinematografia e animuar krijohej dhe vlerësohej si e dedikuar për fëmijët. Të rriturit mund të qëllonin të ishin shikues, mbase si kujdestar të fëmijëve përgjatë ndjekjes së filmit. Pa u mbushur dy dekada ky lloj të menduari është harruar dhe është tjetërsuar në të kundërt. Madhorët më së shumti sot iu duhet të kontrollojnë paraprakisht nëse një film i animuar mund të shihet edhe prej të miturve.
Në kategorinë Best Animated Feature për këtë vit, një prej pretendetëve më të fortë është “The Lego Movie” e regjisorëve Phil Lord dhe Christopher Miller. Ky film mund të shihet si një indipendent i kinematografisë së animuar, duke qenë se nuk mban mbi vete emrin e ndonjë gjigandi kinematografik. Ai është krijesë e një bashkimi të disa kompanive minore si në prodhim edhe në shpërndarje.
Copëzat (tullat) Lego, të krijuara pas Luftës së Dytë Botërore nga një kompani daneze, janë një legjendë e lojërave për fëmijë. Një nga vlerat kryesore të kësaj loje është nxitja e imagjinatës tek fëmijët, duke iu mundësuar që fantazinë e tyre ta bëjnë skenar për të ndërtuar qytete, makineri, struktura arkitekturore, e shumë të tjera. Pikërisht nga kjo lojë zë fill edhe “Lego Movie”, një film që i dedikohet individualitetit që zotëron gjithëkush falë imagjinatës që kemi. Regjisorët me një imagjinatë të pafre përdorin si copëza Lego shumë personazhe dhe tematika të kinematografisë fantasy (kushtuar imagjinatës). Fillohet që në nisje me klasikun “8 ½” e Federico Fellini-it dhe vazhdohet me “Matrix”, “Lord of the Ring”, “Django Unchained”, “Batman”, “Harry Potter”, dhe “Star Trek”.
Emmet Brickowski, protagonisti i filmit, është një personazh (kukull Lego) që jeton në një qytet i tëri i ndërtuar me copëza Lego. Një qytet i vrullshëm nga ato tipikët globalist, banorët e të cilit ngjajnë të lumtur me jetët e tyre. Drejtuesi i këtij vendi është President Business dhe është i adhuruar prej të gjithë nënshtetasve. Pas kësaj atmosfere kaq harmonike, do kuptohet se një rrezik i madh i kanoset vendit dhe një grup rezistence është duke luftuar për t’i bërë ballë. President Business prej kohësh ndjek një plan t’i japë fund imagjinatës në vendin që sundon. Ai kërkon të fiksojë me ngjitës njëherë e mirë çdo gjë (sende, banorë, godina), kështu rregulli do mbizotërojë në shtetin e tij. Është fare e qartë se gjatë kësaj ‘lufte’ komike ndërmjet rregullit dhe imagjinatës, filmi e jep nga anon peshorja. Përgjatë 140 minutave, ky film do të jetë një festë e imagjinatës.
Një tjetër element simpatik në film është batuta e zgjuar prej personazheve. Batuta që në çdo rast krijojnë të qeshur me thumbimin që japin. Mund të përmendet kur një personazh i rezistencës, i gjendur mes transmetimit televiziv thotë “mund të më besoni, jam në televizor”. Një qesëndisje pa dorashkë për një shoqëri (e kudo gjendur) të bindur ndaj kuadratit televiziv, që nuk po shqetësohet më të shohi edhe jashtë tij.
Për nga fundi i filmit do hasim çuditërisht edhe një batutë për Shqipërinë. Njëri prej personazheve teksa po përpiqet të ç’aktivizoj një sistem kompjuterik inteligjent. Ky i fundit, i lajthitur nga komandat e shumta, i përgjigjet se “po kërkonte të gjente restorante shqiptare”. Askund nuk gjendet ndonjë pohim nga skenaristët për këtë batutë. Megjithatë nëse përmendet Shqipëria në një kontekst ku lufton rregulli dhe imagjinata, dihet cilën ‘anë do mbajmë’.
Vleresime:
Imdb: 7.9☆
Rotten Tomato: 96%
Metacritic: 82%
Personal: 9 ☆
Trailer:
als_Latn als_Latn als_Latn als_Latn als_Latn als_Latn als_Latn ibo_Latn kab_Latn dzo_Tibt fur_Latn pap_Latn eng_Latn